C 355/8
HR
Službeni list Europske unije
16.9.2022.
7.2.
Vodiči EU-a u skladu s člankom 9.
Uredbe (EZ) br. 852/2004 Nekoliko je europskih organizacija dionika na sektorskoj razini izradilo vodiče EU-a za dobru higijensku praksu.
Popis tih vodiča dostupan je na: https://ec.europa.eu/food/food/biological-safety/food-hygiene/guidance-platform_en.
U nekim je slučajevima sama Europska komisija izdala sektorske smjernice, posebno u slučajevima u kojima su subjekti u poslovanju s hranom uglavnom mala poduzeća: — Obavijest Komisije o smjernicama o sustavima upravljanja sigurnošću hrane za djelatnosti maloprodaje hrane, uključujući donacije hrane (18) („Obavijest Komisije o maloprodaji”), — Obavijest Komisije o smjernicama za smanjenje mikrobioloških rizika u svježem voću i povrću tijekom primarne proizvodnje na temelju dobre higijene (19). 8.
IZOBRAZBA
Zaposlenike subjekata u poslovanju s hranom trebalo bi nadgledati te ih uputiti i/ili osposobiti za pitanja higijene hrane u skladu s poslom koji obavljaju, a osobe koje su odgovorne za razvoj i održavanje sustava upravljanja sigurnošću hrane trebale bi proći odgovarajuću izobrazbu o primjeni DHP-a te drugih PRP-ova i postupaka koji se temelje na HACCP-u.
Uprava osigurava da osoblje koje je uključeno u odgovarajuće postupke dokaže dostatne vještine te da bude svjesno utvrđenih opasnosti (ako one postoje) i kritičnih točaka u proizvodnji, skladištenju, prijevozu i/ili distribuciji.
Pored toga, osoblje mora biti upoznato s korektivnim mjerama, preventivnim mjerama i postupcima praćenja i evidentiranja koji su primjenjivi u poduzeću, u skladu s Prilogom II. poglavljem XII.
Uredbe (EZ) br. 852/2004.
Treba razlikovati opću izobrazbu o higijeni (svi zaposlenici) i posebnu izobrazbu o HACCP-u.
Zaposlenici koji nadziru kritične kontrolne točke (KKT), upravljaju njima ili ih provjeravaju trebali bi biti osposobljeni za postupke koji se temelje na načelima HACCP-a u skladu sa zadaćama koje obavljaju (na primjer, konobaru/konobarici bit će potrebna određena razina izobrazbe o higijeni, dok će kuharu trebati dodatna izobrazba o higijenskoj pripremi hrane).
Trebalo bi razmisliti o mogućim tečajevima za obnavljanje znanja i njihovoj učestalosti u skladu s potrebama objekta i pokazanim vještinama.
Organizacije dionika iz različitih sektora prehrambene industrije trebale bi nastojati pripremiti informacije o izobrazbi za subjekte u poslovanju s hranom.
Izobrazba iz Priloga II. poglavlja XII.
Uredbe (EZ) br. 852/2004 mora se promatrati u širem kontekstu.
U takvom kontekstu odgovarajuća izobrazba ne mora nužno podrazumijevati sudjelovanje u formalnim tečajevima.
Vještine i znanje mogu se steći i pristupom tehničkim informacijama i savjetima stručnih organizacija ili nadležnih tijela, odgovarajućoj izobrazbi na radnom mjestu/unutar poduzeća, vodičima za dobru praksu itd.
Izobrazba u području DHP-a, drugog PRP-a i HACCP-a za osoblje poduzeća u prehrambenom sektoru trebala bi biti razmjerna veličini i vrsti poduzeća i prilagođena konkretnim rizicima povezanima s prirodom njegove djelatnosti.
Važnost izobrazbe povećana je u ožujku 2021. uvođenjem (obveznog) zahtjeva kulture sigurnosti hrane Uredbom (EZ) br. 852/2004.
Izobrazba je često najvažniji alat za postizanje prikladne kulture sigurnosti hrane ili služi kao korektivna mjera ako se uoče nedostaci pri ocjenjivanju opsega kulture sigurnosti hrane (vidjeti Prilog I. odjeljak 4.14.).
Kad je to potrebno, nadležno tijelo može pomoći u razvoju aktivnosti izobrazbe iz prethodnih stavaka, posebno u sektorima koji su slabo organizirani ili za koje se pokazalo da su nedovoljno informirani.
Ta je pomoć opsežno razrađena u „Smjernicama vladama koje je izdao FAO/SZO o primjeni HACCP-a u malim i/ili slabije razvijenim poduzećima u prehrambenom sektoru” (20).
(18) SL C 199, 12.6.2020., str. 1.
(19) SL C 163, 23.5.2017., str. 1.
(20) http://www.fao.org/docrep/009/a0799e/a0799e00.HTM